CELEX: C2004/251/19
Language: el
Date: 2004-10-09 00:00:00
Title: Υπόθεση C-373/04 P: Αίτηση αναιρέσεως της Επιτροπής των Ευρωπαϊκών Κοινοτήτων, της 27ης Αυγούστου 2004, κατά της αποφάσεως που εξέδωσε στις 10 Ιουνίου 2004 το πέμπτο τμήμα του Πρωτοδικείου των Ευρωπαϊκών Κοινοτήτων στις συνεκδικασθείσες υποθέσεις T-153/01 και Τ-323/01, Μ. Alvarez Moreno κατά Επιτροπής των Ευρωπαϊκών Κοινοτήτων

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/10
            
         Αίτηση αναιρέσεως της Επιτροπής των Ευρωπαϊκών Κοινοτήτων, της 27ης Αυγούστου 2004, κατά της αποφάσεως που εξέδωσε στις 10 Ιουνίου 2004 το πέμπτο τμήμα του Πρωτοδικείου των Ευρωπαϊκών Κοινοτήτων στις συνεκδικασθείσες υποθέσεις T-153/01 και Τ-323/01, Μ. Alvarez Moreno κατά Επιτροπής των Ευρωπαϊκών Κοινοτήτων
   (Υπόθεση C-373/04 P)
   (2004/C 251/19)
   Η Επιτροπή των Ευρωπαϊκών Κοινοτήτων, εκπροσωπούμενη από την F. Clotuche-Duvieusart και τον D. Martin, άσκησε στις 27 Αυγούστου 2004 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως που εξέδωσε στις 10 Ιουνίου 2004 το πέμπτο τμήμα του Πρωτοδικείου των Ευρωπαϊκών Κοινοτήτων στις συνεκδικασθείσες υποθέσεις T-153/01 και Τ-323/01, M. Alvarez Moreno κατά. Επιτροπής των Ευρωπαϊκών Κοινοτήτων.
   Η αναιρεσείουσα ζητεί από το Δικαστήριο:
   
               1.
            
            
               Να ακυρώσει την απόφαση του Πρωτοδικείου στην υπόθεση Τ-323/01.
            
         
               2.
            
            
               Να κηρύξει απαράδεκτη την προσφυγή στην υπόθεση Τ-323/01.
            
         
               3.
            
            
               Επικουρικώς, να αποφανθεί επί της παρούσας υποθέσεως, σύμφωνα με το άρθρο 61 του Οργανισμού ΕΚ, και να απορρίψει την προσφυγή στην υπόθεση Τ-323/01 ως αβάσιμη.
            
         
               4.
            
            
               Να καταδικάσει την Alvarez Moreno στα δικαστικά έξοδα της παρούσας υπoθέσεως καθώς και σε εκείνα της υποθέσεως Τ-323/01.
            
         Λόγοι αναιρέσεως και κύρια επιχειρήματα:
   Η προσφυγή της Alvarez Moreno στην υπόθεση Τ-323/01 θα έπρεπε να είχε κηρυχθεί απαράδεκτη. Συγκεκριμένα, το Πρωτοδικείο, χαρακτηρίζοντας ως «απόφαση» την επιστολή της 23ης Φεβρουαρίου 2001 και δίδοντάς της, κατά συνέπεια, την ιδιότητα της βλαπτικής πράξεως, υπέπεσε σε πλάνη περί το δίκαιο. Καταρχάς, η επιστολή της προσφεύγουσας προς την Επιτροπή δεν περιέχει αίτημα εκδόσεως αποφάσεως κατά την έννοια του άρθρου 90 του ΚΥΚ, αλλά μόνον αίτημα παροχής πληροφοριών στηριζόμενο στη νομική βάση στην οποία στηριζόταν η Επιτροπή προκειμένου να μην προσλαμβάνει διερμηνείς που έχουν συμπληρώσει το 65ο έτος της ηλικίας τους. Συνεπώς, η απάντηση στην επιστολή αυτή δεν μπορεί να αποτελέσει βλαπτική πράξη κατά την έννοια της εν λόγω διατάξεως. Ακολούθως, η από 23 Φεβρουαρίου 2001 επιστολή δεν περιέχει, εν πάση περιπτώσει, καμία απόφαση της Επιτροπής παράγουσα δεσμευτικά νομικά αποτελέσματα, τα οποία, μεταβάλλοντας χαρακτηριστικά τη νομική κατάστασή της, είναι ικανά να θίξουν τα συμφέροντα της προσφεύγουσας.
   Ως προς την ουσία, το Πρωτοδικείο υπέπεσε σε πλάνη περί το δίκαιο, αφενός, διότι έκρινε ότι το άρθρο 74 του Καθεστώτος που εφαρμόζεται στο λοιπό προσωπικό δεν ισχύει για τους επικουρικούς υπαλλήλους που προσλαμβάνονται βάσει του άρθρου 78, τρίτο εδάφιο, του Καθεστώτος που εφαρμόζεται στο λοιπό προσωπικό και, αφετέρου, διότι έκρινε ότι η ρύθμιση για τους επικουρικούς διερμηνείς συνεδρίων (στο εξής: ΡΕΔΣ), την οποία εξέδωσε το γραφείο του Ευρωπαϊκού Κοινοβουλίου στις 13 Ιουλίου 1999, καλύπτει το ζήτημα της λήξεως της συμβάσεως εργασίας. Συγκεκριμένα, το άρθρο 78, τρίτο εδάφιο, του Καθεστώτος που εφαρμόζεται στο λοιπό προσωπικό, σύμφωνα με το οποίο οι συμβάσεις εργασίας των επικουρικών διερμηνέων συνεδρίων εμπίπτουν σε κατά παρέκκλιση καθεστώς, αφορά αποκλειστικώς τους όρους προσλήψεως και χορηγήσεως αμοιβών και όχι τη λήξη της συμβάσεως εργασίας, οπότε η εν λόγω λήξη διέπεται από το άρθρο 74 του Καθεστώτος που εφαρμόζεται στο λοιπό προσωπικό, το οποίο προβλέπει όριο ηλικίας. Δεν είναι ορθή η διαπίστωση του Πρωτοδικείου στην αναιρεσιβαλλόμενη απόφαση ότι, όσον αφορά τις συμβάσεις που περιορίζονται σε ειδικές ημέρες, η λήξη της συμβάσεως εργασίας αποτελεί όρο προσλήψεως, καθόσον συνεπάγεται διάκριση, την οποία δεν προβλέπει το Καθεστώς που εφαρμόζεται στο λοιπό προσωπικό, μεταξύ των συμβάσεων ορισμένων ημερών και των μεγαλύτερης διάρκειας συμβάσεων. Εξάλλου, ακόμη και αν θεωρηθεί ότι το ζήτημα της λήξεως της συμβάσεως εργασίας των επικουρικών διερμηνέων συνεδρίων διέπεται από τη ΡΕΔΣ, η ρύθμιση αυτή δεν περιέχει καμία ρητή διάταξη προβλέπουσα όριο ηλικίας. Ελλείψει σχετικής διατάξεως στη ΡΕΔΣ, εφαρμοστέα διάταξη είναι το άρθρο 74 του Καθεστώτος που εφαρμόζεται στο λοιπό προσωπικό.